Juri Dolgoruki

Juri Dolgoruki (, 'pitkäkäsi'), (n. 1090/1100 – 15. toukokuuta 1157) oli Kiovan Rusin suuriruhtinas, joka perusti Moskovan.

 Suku 
Hänen vanhempansa olivat Kiovan suuriruhtinas Vladimir Monomah ja tämän toinen puoliso, bysanttilainen aatelisnainen Eufemia, hän oli toiseksi nuorin poika. Hänellä oli 11 sisarusta ja sisaruspuolta. Hänen velipuoliaan olivat Mstislav I Suuri, Svjatoslav Vladimirovitš, Jaropolk II ja Vjatšeslav I. 
pienoiskuva|Juri I Dolgoruki tapaa metropoliitta Konstantin I:sen ja järjestää juhlan hänen kunniakseen, Iivana Julman  kuvakronikka käsikirjoitus 1568

 Ruhtinas 
Isänsä eläessä hän hankki Rostovin-Suzdalin alueen suvun haltuun, ja isän kuoltua Juri siirsi pääkaupunkinsa Suzdaliin. Hän soti veljiensä kanssa ja sai välillä isompiakin alueita haltuunsa, mutta joutui lopulta vetäytymään Suzdaliin. 

Hänen syntymänsä ajankohta on epäselvä, mutta jotkin kronikat kertovat Vjatšeslav I:n sanoneen Jurille: "Minulla oli jo parta, kun sinä vasta synnyit." Koska Vjatšeslav syntyi vuonna 1083, Jurin syntymäaika on vuosisadan vaihteessa.

Vuonna 1147 ruhtinas Juri Dolgoruki kutsui Ipatjevin kronikan mukaan Severskin ruhtinas Svjatoslavin vieraaksensa Moskovaan. Moskova oli tällöin kartano tai majatalo, jonka omisti pajari Stepan Kutško. Juri surmautti hänet, jotta kukaan ei syyttäisi hänen saaneen tilan vääryydellä haltuunsa.  Vuotta 1147 pidetään perinteisesti Moskovan perustamisvuotena. Juri ympäröi tilan paaluvarustuksella vuonna 1156.
pienoiskuva|Juri Vladimirovitš Dolgoruki Kiovan ruhtinaana n. 1155, Radzivillin kronikka 1400-luvun loppu
Juri Dolgoruki hyödynti Kiovan suuriruhtinaskunnan sisäisiä kiistoja, syrjäytti Izjaslav II:n ja valtasi Kiovan vuonna 1149. Hänet lyötiin takaisin seuraavana vuonna, ja valta vaihtui vielä kahdesti edestakaisin ennen kuin Juri jäi Kiovaan vuonna 1155. Kiovalaiset eivät pitäneet hänestä, ja hänet myrkytettiin erään Kiovan pajarin järjestämissä juhlissa vuonna 1157. Hänet on haudattu Berestovon Kristuksen kirkastuksen kirkkoon, joka on Kiovan luolaluostarin yhteydessä.

 Avioliitot ja jälkeläiset 
Juri Dolgoruki avioitui kaksi kertaa. Ensimmäinen puoliso vuonna 1108 oli kumaani-kaani Aepa Osenevitšin nimeltä tuntematon tytär, ja toinen oli kreikkalainen prinsessa Elena/Olga (k. 1182), Bysantin keisari Manuel I Komnenosin tytär tai sisar. Toisen lähteen mukaan toinen puoliso noin vuonna 1140-1150 oli nimeltä tuntematon nainen, joka kuoli tai karkotettiin vuonna 1161. Hänellä oli yhteensä 13 lasta.

Ensimmäisestä avioliitosta syntyivät lapset:
 Andrei Bogoljubski
 Gleb I
Toisesta avioliitosta syntyivät lapset:
 Mikael I
 Vsevolod III
Lisäksi hänellä oli seuraavat lapset:

 Ilja Jurjevitš, Kurskin ruhtinas
 Gleb Jurjevitš, Perejaslavlin ruhtinas
 Boris Jurjevitš, Belgorodin ruhtinas
 Mstislav Jurjevitš, Novgorodin ruhtinas
 Olga Jurjevna, avioitui vuonna 1150 Galitsian ruhtinas Jaroslav Osmomyslin kanssa

 Viitteet 

Luokka:Kiovan ruhtinaat
Luokka:Moskovan historia
Luokka:Vuonna 1099 syntyneet
Luokka:Vuonna 1157 kuolleet